CELEX: 
Language: lt
Date: 2020-08-25 00:00:00
Title: KOMISIJOS DELEGUOTASIS REGLAMENTAS (ES) …/... kuriuo iš dalies keičiamas Deleguotasis reglamentas (ES) 2019/2035, kuriuo dėl sausumos gyvūnus laikantiems ūkiams ir perykloms taikomų taisyklių, taip pat ir tam tikrų laikomų sausumos gyvūnų ir perinių kiaušinių atsekamumo papildomas Europos Parlamento ir Tarybos reglamentas (ES) 2016/429

EUROPOS
                             KOMISIJA

                                                      Briuselis, 2020 08 25
                                                      C(2020) 5730 final

                 KOMISIJOS DELEGUOTASIS REGLAMENTAS (ES) …/...

                                         2020 08 25

         kuriuo iš dalies keičiamas Deleguotasis reglamentas (ES) 2019/2035, kuriuo dėl
      sausumos gyvūnus laikantiems ūkiams ir perykloms taikomų taisyklių, taip pat ir tam
     tikrų laikomų sausumos gyvūnų ir perinių kiaušinių atsekamumo papildomas Europos
                        Parlamento ir Tarybos reglamentas (ES) 2016/429

                                    (Tekstas svarbus EEE)

LT                                                                                          LT
 ---pagebreak---                                  AIŠKINAMASIS MEMORANDUMAS

     1.      DELEGUOTOJO AKTO BENDROSIOS APLINKYBĖS
     2016 m. kovo 9 d. Europos Parlamento ir Tarybos reglamentu (ES) 2016/429 dėl
     užkrečiamųjų gyvūnų ligų, kuriuo iš dalies keičiami ir panaikinami tam tikri gyvūnų sveikatos
     srities aktai („Gyvūnų sveikatos teisės aktas“)1, nustatytos ligų, kurios perduodamos
     gyvūnams arba žmonėms, prevencijos ir kontrolės taisyklės, įskaitant, inter alia, sausumos
     gyvūnus laikantiems ūkiams ir perykloms taikomas taisykles, taip pat tam tikrų laikomų
     sausumos gyvūnų ir perinių kiaušinių atsekamumo Sąjungoje taisyklės. Juo Komisijai taip pat
     suteikiami įgaliojimai deleguotaisiais aktais priimti taisykles, kuriomis būtų papildytos tam
     tikros neesminės to reglamento nuostatos.
     Šias taisykles Komisija nustatė 2019 m. birželio 28 d. Komisijos deleguotajame reglamente
     (ES) 2019/2035, kuriuo dėl sausumos gyvūnus laikantiems ūkiams ir perykloms taikomų
     taisyklių, taip pat ir tam tikrų laikomų sausumos gyvūnų ir perinių kiaušinių atsekamumo
     papildomas Europos Parlamento ir Tarybos reglamentas (ES) 2016/4292. Deleguotojo
     reglamento (ES) 2019/2035 III dalyje pateiktos laikomų sausumos gyvūnų atsekamumo
     taisyklės, o konkrečiau – III dalies II antraštinėje dalyje nustatytos laikomų avių ir ožkų
     atsekamumo taisyklės, įskaitant tų gyvūnų identifikavimo priemones ir metodus, taip pat
     nuostatos, leidžiančios nukrypti nuo tam tikrų tose taisyklėse nustatytų reikalavimų.
     Visų pirma Deleguotojo reglamento (ES) 2019/2035 45 straipsnyje nustatytos avis ir ožkas
     laikančių veiklos vykdytojų pareigos, susijusios su tų laikomų gyvūnų identifikavimo
     priemonėmis ir metodais, jų taikymu ir naudojimu. Pagal vieną iš to deleguotojo akto 46
     straipsnio 4 dalyje numatytų nuo 45 straipsnio nukrypti leidžiančių nuostatų veiklos
     vykdytojams, laikantiems jaunesnes nei 12 mėnesių avis ir ožkas, leidžiama identifikuoti savo
     gyvūnus vienu elektroniniu ausies įsagu, kuriame būtų matomai nurodytas gyvūno atsivedimo
     ūkio unikalus registracijos numeris ir individualus gyvūno identifikavimo kodas, jeigu po
     surinkimo operacijos arba po penėjimo operacijos kitame ūkyje tuos gyvūnus ketinama vežti į
     skerdyklą toje pačioje valstybėje narėje.
     Valstybės narės ir suinteresuotieji subjektai pritarė šiai nukrypti leidžiančiai nuostatai, kai
     buvo rengiamas deleguotasis aktas ir buvo galima pateikti atsiliepimų dėl deleguotojo akto
     projekto. Tačiau vėliau Komisija gavo įvairių pastabų iš kai kurių suinteresuotųjų šalių ir
     valstybių narių dėl šios nukrypti leidžiančios nuostatos – ji buvo laikoma pernelyg sudėtinga
     avių ir ožkų augintojams, ypač atsižvelgiant į mažą rinkos kainą už jų skerdžiamus gyvūnus.
     Vietoj elektroninio įsago kaip tinkamesnę ir pigesnę alternatyvą siūlyta naudoti įprastinį
     ausies įsagą.
     Atsižvelgdama į šias pastabas Komisija nusprendė, kad jaunesnius nei 12 mėnesių gyvūnus,
     kuriuos ketinama vežti tiesiai į skerdyklą, žymint įprastiniu ausies įsagu arba įprastine
     apyčiurne, kuri Deleguotojo reglamento (ES) 2019/2035 45 straipsnio 1 dalyje prilyginama
     įprastiniam ausies įsagui, būtų galima užtikrinti pakankamą atsekamumo lygį, kai po
     penėjimo operacijos avių ir ožkų jaunikliai vežami į skerdyklą toje pačioje valstybėje narėje.
     Todėl šiuo deleguotuoju aktu iš dalies keičiamos Reglamente (ES) 2019/2035 nustatytos
     taisyklės ir leidžiama taikyti papildomą nukrypti leidžiančią nuostatą dėl avių ir ožkų
     jauniklių, kurie po penėjimo operacijos vežami skersti toje pačioje valstybėje narėje,
     identifikavimo. Šia papildoma nukrypti leidžiančia nuostata siekiama užtikrinti, kad šių
     gyvūnų identifikavimo ir registravimo Sąjungoje sistema sklandžiai veiktų ir veiklos

     1
            OL L 84, 2016 3 31, p. 1.
     2
            OL L 314, 2019 12 5, p. 115.

LT                                                 1                                                   LT
 ---pagebreak---      vykdytojai nepatirtų neproporcingos naštos bei sąnaudų, kartu užtikrinant tų gyvūnų
     atsekamumą.
     Be to, šiuo deleguotuoju aktu padarytais pakeitimais reikalaujama, kad valstybės narės, kurios
     pasinaudos tam tikromis Deleguotojo reglamento (ES) 2019/2035 46 straipsnyje numatytomis
     nukrypti leidžiančiomis nuostatomis, įskaitant papildomą nukrypti leidžiančią nuostatą,
     įtrauktą šiuo deleguotojo akto projektu, nustatytų jų taikymo savo teritorijoje tvarką. Šiuo
     pakeitimu siekiama nesukelti jokio pavojaus gyvūnų sveikatai arba kliūčių laikomų avių ir
     ožkų atsekamumui, kurių gali kilti taikant tas nukrypti leidžiančias nuostatas, taip pat užkirsti
     kelią bet kokiems galimiems su jų valdymu susijusiems veiklos sunkumams.

     2.       KONSULTACIJOS PRIEŠ PRIIMANT AKTĄ
     Komisija raštu konsultavosi su Gyvūnų sveikatos ekspertų grupe (E00930). Deleguotojo
     reglamento projektas taip pat buvo pateiktas Europos Parlamentui ir Tarybai. Europos
     Parlamento ir Tarybos pastabų negauta. Gyvūnų sveikatos patariamojo komiteto posėdžiuose
     buvo susitikta su įvairiais suinteresuotaisiais subjektais ir pateiktas bei aptartas šio
     deleguotojo akto projekto tikslas bei turinys.
     Be to, naudojantis Geresnio reglamentavimo portalo grįžtamojo ryšio mechanizmu, 2020 m.
     gegužės 19 d. – 2020 m. birželio 16 d. buvo gautos suinteresuotųjų subjektų pastabos dėl
     deleguotojo reglamento projekto. Iš viso gauti 3 atsiliepimai, įskaitant šių suinteresuotųjų
     subjektų nuomones: „Confédération paysanne“ (FR), „OVINFOS“ (FR), „Federation
     nationale des Eleveurs de chevres“ (FNEC) (FR).
     Be to, 3 nuomones Komisijai e. paštu pateikė valdžios institucijos (BG, IE ir NL).
     Buvo pateikti šie pagrindiniai prašymai ir nuomonės:
     –        ožkų sektorius palankiai įvertino šio deleguotojo reglamento nuostatas, kuriomis
              grindžiamos esamos valstybių narių galimybės taikyti nukrypti leidžiančias
              nuostatas;
     –        prašymai įtraukti nuostatą, pagal kurią valstybės narės galėtų leisti taikyti nukrypti
              leidžiančią nuostatą nacionalinėse teritorijose.
     3.     DELEGUOTOJO AKTO TEISINIAI ASPEKTAI
     Deleguotasis reglamentas turi būti priimtas pagal Europos Parlamento ir Tarybos reglamentą
     (ES) 2016/429, visų pirma pagal jo 118 straipsnio 1 ir 2 dalis.

LT                                                  2                                                    LT
 ---pagebreak---                      KOMISIJOS DELEGUOTASIS REGLAMENTAS (ES) …/...

                                                    2020 08 25

             kuriuo iš dalies keičiamas Deleguotasis reglamentas (ES) 2019/2035, kuriuo dėl
          sausumos gyvūnus laikantiems ūkiams ir perykloms taikomų taisyklių, taip pat ir tam
         tikrų laikomų sausumos gyvūnų ir perinių kiaušinių atsekamumo papildomas Europos
                            Parlamento ir Tarybos reglamentas (ES) 2016/429

                                             (Tekstas svarbus EEE)

     EUROPOS KOMISIJA,
     atsižvelgdama į Sutartį dėl Europos Sąjungos veikimo,
     atsižvelgdama į 2016 m. kovo 9 d. Europos Parlamento ir Tarybos reglamentą (ES) 2016/429
     dėl užkrečiamųjų gyvūnų ligų, kuriuo iš dalies keičiami ir panaikinami tam tikri gyvūnų
     sveikatos srities aktai („Gyvūnų sveikatos teisės aktas“)3, visų pirma į jo 118 straipsnio 1 ir
     2 dalis,
     kadangi:
     (1)      Reglamentu (ES) 2016/429 nustatytos ligų, kurios perduodamos gyvūnams arba
              žmonėms, prevencijos ir kontrolės taisyklės, įskaitant, inter alia, sausumos gyvūnus
              laikantiems ūkiams ir perykloms taikomas taisykles, taip pat tam tikrų laikomų
              sausumos gyvūnų ir perinių kiaušinių atsekamumo Sąjungoje taisyklės. Juo Komisijai
              taip pat suteikiami įgaliojimai deleguotaisiais aktais priimti taisykles, kuriomis būtų
              papildytos tam tikros neesminės to reglamento nuostatos;
     (2)      Komisijos deleguotuoju reglamentu (ES) 2019/20354 nustatomos papildomos
              taisyklės, taikomos registruotiems ir patvirtintiems laikomų sausumos gyvūnų ir
              perinių kiaušinių ūkiams, taip pat tam tikrų laikomų sausumos gyvūnų ir perinių
              kiaušinių atsekamumo taisyklės. Visų pirma to deleguotojo reglamento III dalies II
              antraštinėje dalyje nustatytos laikomų avių ir ožkų atsekamumo taisyklės, įskaitant
              veiklos vykdytojų pareigas, susijusias su tų gyvūnų identifikavimo priemonėmis ir
              metodais;
     (3)      be to, Deleguotojo reglamento (ES) 2019/2035 46 straipsnyje numatytos tam tikros
              nuostatos, leidžiančios nukrypti nuo to akto 45 straipsnyje nustatytų laikomų avių ir
              ožkų atsekamumo reikalavimų. Be to, įtraukta galimybė veiklos vykdytojams,
              laikantiems jaunesnes nei 12 mėnesių avis ir ožkas, identifikuoti savo gyvūnus vienu
              elektroniniu ausies įsagu, kuriame būtų matomai nurodytas unikalus registracijos
              numeris ir identifikavimo kodas, jeigu po surinkimo operacijos arba penėjimo
              operacijos tuos gyvūnus ketinama vežti į skerdyklą toje pačioje valstybėje narėje. Po
              Deleguotojo reglamento (ES) 2019/2035 priėmimo Komisija gavo įvairių pastabų iš
              tam tikrų suinteresuotųjų subjektų ir valstybių narių dėl galimo šios nukrypti

     3
              OL L 84, 2016 3 31, p. 1.
     4
              2019 m. birželio 28 d. Komisijos deleguotasis reglamentas (ES) 2019/2035, kuriuo dėl sausumos
              gyvūnus laikantiems ūkiams ir perykloms taikomų taisyklių, taip pat ir tam tikrų laikomų sausumos
              gyvūnų ir perinių kiaušinių atsekamumo papildomas Europos Parlamento ir Tarybos reglamentas (ES)
              2016/429 (OL L 314, 2019 12 5, p. 115).

LT                                                       3                                                        LT
 ---pagebreak---             leidžiančios nuostatos, kuri buvo laikoma pernelyg sudėtinga avių ir ožkų
            augintojams, taikymo poveikio, visų pirma atsižvelgiant į mažą šiems augintojams
            siūlomą rinkos kainą už žmonėms vartoti paskerstus gyvūnus. Atsižvelgiant į
            Reglamento (ES) 2016/429 118 straipsnio 3 dalyje išdėstytas aplinkybes, įprastinis
            ausies įsagas arba įprastinė apyčiurnė gali būti laikoma užtikrinančia pakankamą
            atsekamumo lygį, kai laikomi avių ir ožkų jaunikliai iš skirtingų kilmės ūkių vežami į
            skerdyklą po penėjimo operacijos. Be to, pakankamas atsekamumo lygis gali būti
            užtikrintas tik tuo atveju, jei tokios vežimo operacijos registruojamos vienoje
            duomenų bazėje, taigi vykdomos toje pačioje valstybėje narėje, – toks reikalavimas
            taikomas ir daugelio kitų Deleguotojo reglamento (ES) 2019/2035 46 straipsnyje
            numatytų nukrypti leidžiančių nuostatų atveju;
     (4)    atsižvelgiant į šias aplinkybes, tikslinga iš dalies pakeisti Reglamentą (ES) 2019/2035
            įtraukiant papildomą nukrypti leidžiančią nuostatą dėl avių ir ožkų jauniklių, kad
            veiklos vykdytojai nepatirtų neproporcingos naštos ir sąnaudų, kartu užtikrinant
            laikomų avių ir ožkų atsekamumą ir sklandų tų gyvūnų identifikavimo ir registravimo
            sistemos veikimą;
     (5)    be to, Reglamento (ES) 2016/429 108 straipsnyje nustatyta, valstybės narės turi įdiegti
            laikomų sausumos gyvūnų, įskaitant laikomas avis ir ožkas, identifikavimo ir
            registravimo sistemą. Turėtų būti nustatyta tvarka, leidžianti tai sistemai tinkamai
            veikti, įskaitant valstybėse narėse taikomų nukrypti leidžianti nuostatų valdymą.
            Siekiant išvengti bet kokio pavojaus gyvūnų sveikatai ir užtikrinti laikomų avių ir
            ožkų atsekamumą, kai taikomos tam tikros Reglamento (ES) 2019/2035 46 straipsnyje
            numatytos nukrypti leidžiančios nuostatos, valstybės narės turėtų būti įpareigotos
            nustatyti tokių nukrypti leidžiančių nuostatų taikymo tvarką;
     (6)    kadangi Deleguotasis reglamentas (ES) 2019/2035 taikomas nuo 2021 m. balandžio
            21 d., šis reglamentas taip pat turėtų būti taikomas nuo tos pačios dienos,
     PRIĖMĖ ŠĮ REGLAMENTĄ:

                                               1 straipsnis
     Deleguotasis reglamentas (ES) 2019/2035 iš dalies keičiamas taip:
     1)       45 straipsnio 4 dalies a punktas pakeičiamas taip:
             „a)   vieną iš identifikavimo priemonių, nurodytų šio straipsnio 2 dalyje, taikant 46
                   straipsnyje nustatytas nukrypti leidžiančias nuostatas;“;
     2)      46 straipsnis papildomas šia 5 dalimi:
             „5.   Laikydamiesi nukrypti nuo 45 straipsnio 2 dalies leidžiančios nuostatos veiklos
                   vykdytojai, laikantys avis ir ožkas, skirtas vežti į skerdyklą prieš tai vykdant
                   penėjimo operaciją kitame ūkyje, kiekvieną gyvūną gali identifikuoti bent III
                   priedo a ir b punktuose nurodytu įprastiniu ausies įsagu arba įprastine
                   apyčiurne, matomai, įskaitomai ir nenutrinamai pateikiant arba gyvūno
                   atsivedimo ūkio unikalų registracijos numerį, arba gyvūno identifikavimo
                   kodą, jeigu tie gyvūnai:
                   a)    nėra skirti vežti į kitą valstybę narę
                   ir
                   b)    paskerdžiami jaunesni nei 12 mėnesių.“;
     3)      48 straipsnio 4 dalis papildoma šiuo c punktu:

LT                                                    4                                               LT
 ---pagebreak---              „c)   veiklos vykdytojai, kai kreipiasi dėl 46 straipsnio 4 ir 5 dalyse numatytų
                   nukrypti leidžiančių nuostatų taikymo.“.

                                              2 straipsnis
     Šis reglamentas įsigalioja dvidešimtą dieną po jo paskelbimo Europos Sąjungos oficialiajame
     leidinyje.
     Jis taikomas nuo 2021 m. balandžio 21 d.

     Šis reglamentas privalomas visas ir tiesiogiai taikomas visose valstybėse narėse.
     Priimta Briuselyje 2020 08 25

                                                 Komisijos vardu
                                                 Pirmininkė
                                                 Ursula VON DER LEYEN

LT                                                  5                                              LT